Barto raak ‘impulsief’ in dié week se Top-20Barto. (Foto: Verkaf) Die Pretoriase musikant Barto het skaars sy voete gevind in die plaaslike musiekbedryf, maar spog reeds met ŉ tweede liedjie op die Maroela Media Afrikaanse Top-20. Sy jongste enkelsnit, “Impulsief”, sal sommer vinnig die voete laat jeuk en betree dié trefferparade in die no. 14-posisie terwyl sy debuutenkelsnit, “H2Oë”, tans in die derde plek pronk. Bernice West se treffer “Lyfie” beklee steeds die no. 2-posisie en Dodo se “Foto’s” is vir die vierde opeenvolgende week ŉ toptreffer in die no. 1-posisie. Juan Boucher se splinternuwe enkelsnit, “Dogter”, wat verlede week die Top-20 betree het, val ongelukkig terug na no. 20. Daar is verder vier liedjies wat klim, vier wat onveranderd bly en ses wat hul plekke verloor. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Cordelia en die Campbells het ‘n nuwe treffer. (Foto: Cordelia Louise Instagram) Die Campbells het hul cowboy-hoede afgestof om saam met Cordelia ŉ splinternuwe enkelsnit, “My persoon”, uit te bring. Dié liedjie volg ses jaar ná die broers en Cordelia se vorige treffer, “Beloftes”, en is deur Johan Oberholzer neergepen. “‘My persoon’ is ŉ lekker goedvoelliedjie wat handel oor die krag van liefde want al voel ŉ mens soms eensaam en verlore, sal liefde altyd ŉ weg vind,” meen dié groep se Tony Campbell. Aanhangers sal ongelukkig tot 2023 moet wag vir die musiekvideo. Die Campbells het onlangs na Dallas, Texas, in die VSA verhuis om op hulle internasionale country-musiek loopbaan te fokus. Ander liedjies wat ook die afgelope week bekendgestel is, sluit in Francois van Rensburg se “Kersfeesmaand”, Mionette se “Plett my net”, Vrede se “Die son”, Jacques en Liezel se “Uit my hande”, Charlize Berg se “Laat jou voete praat”, Nádine se “Liefde sonder ŉ maar” en Hunter Kennedy en Michelle Mountjoy se veldtoglied, “Hierdie is nie liefde nie”.